Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 793/07/4401	Komárno, 2.3.2012
EEČ : 2-30-23-2012

U Z N E S E N I E

Trestná vec:	obvinený XXXXX 
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Komárno
Rozhodnutie:
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 23.10.2007 v čase okolo 18,00 hod. v meste Komárno na ulici Záhradníckej na hraničnom priechode medzi Slovenskou republikou a Maďarskou republikou riadil motorové vozidlo zn. BMW, maďarskej poznávacej značky KDH-528, pričom pri vykonanej prehliadke v zmysle § 26 odsek 2 zákona číslo 171/1993 Zbierky zákonov o Policajnom zbore motorového vozidla pracovníkmi Oddelenia hraničnej polície Komárno bolo zistené, že má vo vačku v igelitovom vrecúšku biely prášok nezisteného množstva, 6 kusov kapsúl žltej farby s obsahom nezisteného prášku a množstva a 1 kus sklenenej kapsule s kovovým uzáverom o veľkosti 6 cm s obsahom bieleho prášku nezisteného množstva, ktoré látky boli od neho príslušníkmi polície zaistené a zaslané na expertízne skúmanie, pričom vykonaným expertíznym skúmaním Kriminalisticko - expertíznym ústavom Policajného zboru v Bratislave bolo zistené, že   biely kryštalický materiál o hmotnosti 960 mg obsahoval amfetamín s priemernou koncentráciou 7,6 % hmotnostných amfetamínu, obsahujúci 69 mg absolútneho amfetamínu, čo možno považovať za 3-7 obvykle jednorazových dávok drogy, ktorá látka je v zmysle zákona číslo 139/1998 Zbierky zákonov o omamných látkach, psychotropných látkach a prípravkoch v znení neskorších predpisov zaradená do II. skupiny psychotropných látok
Právna veta:
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
Obvinenému XXXXX, narodenému XXXXX v XXXXX, trvale bytom XXXXX, XXXXX, XXXXX, občanovi Maďarskej republiky, bolo uznesením vyšetrovateľa Odboru justičnej polície Úradu justičnej a kriminálnej polície Okresného riaditeľstva Policajného zboru v Komárne číslo ORP-184/OVK-KN-2008 zo dňa 27.3.2008 vznesené obvinenie pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 odsek 2 Trestného zákona, na skutkovom základe uvedenom vo výrokovej časti tohto uznesenia.  Následne došlo k zmene právnej kvalifikácie skutku, ako prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 odsek 1 Trestného zákona. Vec bola dňa 6.5.2008 odstúpená na ďalšie konanie z dôvodu vecnej príslušnosti Odboru skráteného vyšetrovania Úradu justičnej a kriminálnej polície Okresného riaditeľstva Policajného zboru v Komárne.
	Trestné stíhanie bolo uznesením povereného príslušníka Odboru skráteného vyšetrovania Úradu justičnej a kriminálnej polície Okresného riaditeľstva Policajného zboru v Komárne zo dňa 26.11.2008 pod číslom ORP-1173/OSV-KN-2007 podľa § 228 odsek 2 písmeno a/ Trestného poriadku prerušené, nakoľko pre neprítomnosť obvineného nebolo možné vec náležite objasniť.
	Keďže boli splnené všetky podmienky na odovzdanie trestného stíhania podľa  prvej hlavy tretej časti Zmluvy medzi Československou socialistickou republikou a Maďarskou ľudovou republikou o právnej pomoci a úprave právnych vzťahov v občianskych, rodinných a trestných veciach, bolo Generálnou prokuratúrou Slovenskej republiky v Bratislave odovzdané a zároveň prevzaté trestné stíhanie obvineného XXXXX Generálnou prokuratúrou Maďarskej republiky.
 Prostredníctvom Krajskej prokuratúry v  Nitre bol dňa 10. januára 2012 doručený Okresnej prokuratúre Komárno rozsudok Mestského súdu Baja, Maďarská republika, číslo 3.B.266/2010/4.szám zo dňa 17. decembra 2010 a rozsudok odvolacieho súdu - Župného súdu Župy Bács - Kiskun, Maďarská republika, číslo Bf. 5/2011/4. szám zo dňa 6. októbra 2011, ktorými bolo právoplatne rozhodnuté o odovzdanom skutku. Z uvedeného dôvodu prokurátorka Okresnej prokuratúry Komárno uznesením spisovej značky 2Pv 793/07-26 zo dňa 2. marca 2012 podľa § 228 odsek 5 Trestného poriadku rozhodla o pokračovaní v trestnom stíhaní obvineného XXXXX, pretože dôvod na  prerušenie trestného stíhania pominul.
  Obvinený XXXXX bol rozsudkom Mestského súdu Baja, Maďarská republika, číslo 3.B.266/2010/4.szám zo dňa 17. decembra 2010 v spojení s rozsudkom Župného súdu Župy Bács - Kiskun, Maďarská republika, číslo Bf. 5/2011/4. szám zo dňa 6. októbra 2011. uznaný vinným pre zločin nedovolenej výroby omamných a psychotropných látok, jedov alebo prekurzorov, ich držania  a obchodovania s nimi podľa odseku 1 paragrafu 282 Btk. (Trestného zákona Maďarskej republiky) a bol mu uložený trest odňatia slobody vo výmere 8 mesiacov v ústave na výkon trestu odňatia slobody so stredným stupňom stráženia a 1 rok zákazu výkonu občianskych práv a ich strata.  Rozsudok Mestského súdu Baja  číslo 3.B.266/2010/4.szám zo dňa 17. decembra 2010 v spojení s rozsudkom Župného súdu Župy Bács - Kiskun  číslo Bf. 5/2011/4. szám zo dňa 6. októbra 2011 nadobudol právoplatnosť dňa 6. októbra 2011. 
  Podľa § 215 odsek 2 písmeno c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za postačujúce.
	Vzhľadom na to, že pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona možno uložiť trest odňatia slobody až na tri roky, pričom vyššie citovanými rozsudkami súdov Maďarskej republiky bolo právoplatne rozhodnuté o odovzdanom skutku a obvinenému XXXXX bol uložený trest odňatia slobody v trvaní 8 mesiacov so zaradením do ústavu so stredným stupňom stráženia, uložený trest možno považovať za dostačujúci.
	S poukazom na vyššie uvedené skutočnosti som rozhodla o zastavení trestného stíhania podľa § 215 odsek 2 písmeno c) Trestného poriadku, tak ako je to uvedené vo výrokovej časti tohto uznesenia. 
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Szilvia Töltésy
prokurátorka